Komisijos reglamentas (EB) Nr. 2380/2001
2001 m. gruodžio 5 d.
dėl leidimo dešimt metų naudoti pašarų priedą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Europos Parlamento ir Tarybos direktyva 2001/46/EB [2], ypač į jos 4 straipsnį,
kadangi:
(1) Direktyvos 70/524/EEB 2 straipsnio aaa punkte reikalaujama, kad leidimai naudoti kokcidiostatus būtų siejami su asmeniu, atsakingu už jų išleidimą į apyvartą.
(2) Direktyvos 70/524/EEB 9 straipsnyje yra numatyta, kad medžiaga gali būti naudojama, jei laikomasi visų tos direktyvos 3a straipsnyje nurodytų reikalavimų.
(3) Įvertinus pateiktus dokumentus, paaiškėjo, kad priede aprašytas kokcidiostatas atitinka visus Direktyvos 70/524/EEB 3a straipsnio reikalavimus, kai naudojamas šio reglamento priede nurodytos kategorijos gyvūnams ten pat nurodytomis sąlygomis.
(4) Direktyvos 70/524/EEB 9b straipsnyje yra numatyta, kad leidimai naudoti šias medžiagas būtų suteikiami dešimčiai metų, skaičiuojant nuo galutinio leidimo įsigaliojimo datos.
(5) Įvertinus dokumentus paaiškėjo, kad, norint apsaugoti darbuotojus nuo priedų poveikio, gali būti reikalaujama laikytis tam tikros tvarkos. Tačiau minėtą apsaugą turėtų užtikrinti 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti [3] taikymas.
(6) Gyvūnų mitybos mokslinis komitetas pateikė nuomonę, kad, laikantis minėtuose prieduose aprašytų sąlygų, minimas kokcidiostatas yra nekenksmingas ir kad pastarojo poveikis gyvūnų produktyvumui yra teigiamas.
(7) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede nurodytą "kokcidiostatų ir kitų vaistinių medžiagų" grupei priskiriamą priedą leidžiama naudoti gyvūnų pašaruose laikantis minėtame priede nustatytų reikalavimų.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. gruodžio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 5 d.